Kommess li jkompli jsaħħaħ u jkabbar l-ekonomija billi jipprovdi pjattaforma fejn l-imprenditur Malti jkollu l-opportunità biex jippromovi l-prodotti u s-servizzi tiegħu, il-Partit Laburista se jkun qed jerġa' jorganizza l-edizzjoni ta' Kwalità Malta f'Novembru għan-negozji u l-imprendituri lokali. Pajjiż frisk minn rekord wara ieħor bħala l-aqwa fl-Ewropa fejn jidħol it-tkabbir ekonomiku u l-qgħad, din l-attività ma setgħetx waslet fi żmien aħjar. Dan kollu kien possibbli permezz tan-numru ta' miżuri li daħħal dan il-Gvern li permezz tagħhom mhux biss issaħħet l-ekonomija tal-pajjiż, iżda nħolqu aktar postijiet tax-xogħol u s-settur tal-industrija kompla jissaħħaħ. Għalhekk illum qed ngħixu f'realtà differenti b'opportunitajiet ġodda, grazzi għall-ħidma tal-Gvern f'dawn l-aħħar tliet snin. GLEN FALZON tkellem mas-Segretarja tal-Eżekuttiv Nazzjonali tal-Partit Laburista LYDIA ABELA fuq it-tħejjijiet li qed isiru għal din l-attività biex terġa' tkun suċċess bħalma kienet fl-ewwel edizzjoni tagħha lura fl-2011. a) Qabel xejn, x'inhu l-ħsieb wara dan il-proġett bl-isem ta' Kwalità Malta? Kwalità Malta huwa proġett intiż biex iservi ta' pjattaforma għall-imprendituri Maltin biex jippromovu l-prodotti u s-servizzi tagħhom. Waqt din l-attività se jkun qed jiġi ċċelebrat dak kollu li hu Malti, l-identità Maltija u t-talent Malti. Dan il-proġett ta' Kwalità Malta jesponi l-ħila u l-kapaċità ta' intrapriżi lokali, kemm kbar kif ukoll dawk iżgħar. b) X'se jkun qed isir differenti din is-sena meta mqabbel mal-edizzjoni li saret fl-2011? Wara s-suċċess li kisbet din l-attività fl-ewwel edizzjoni tagħha fl-2011, ġie deċiż li terġa' tittella' u din id-darba meta l-Partit Laburista jinsab fil-Gvern. B'sodisfazzjoni ngħid li l-Gvern Laburista żamm il-wegħdiet tiegħu anke f'dak li għandu x'jaqsam mal-industrija f'pajjiżna. Il-Gvern ħadem mhux ftit biex jagħti għajnuna lin-negozji u l-attitudni tiegħu li jkun pro- għamlet kuraġġ biex l-imprenditur Malti jkabbar u jinvesti fin-negozju tiegħu. Il-ħolqien ta' Trade Malta kienet inizjattiva pożittiva, li permezz tagħha se jkun qed jiġi msaħħaħ l-impenn u b'hekk ikunu megħjuna n-negozji billi jkabbru l-prospetti ta' kummerċ fi swieq barranin b'mod aktar iffukat u effettiv. Matul dawn l-aħħar tliet snin rajna numru ta' skemi lkoll intiżi biex joffru għajnuna kompatibbli mal-bżonnijiet tal-industrija fosthom għajnuna fuq progetti ta' riċerka mwettqa minn kumpaniji bbażati f'pajjiżna. Dawn jinkludu l-iskema MicroInvest kif ukoll l-iskema Business Start Up, li ġiet imnedija s-sena li għaddiet u li se tkun qed toffri għajnuna permezz ta' grants u sservi lill-investituri sabiex ikollhom aktar viżjoni fit-tul u tindirizza problemi ta' cash flow, l-assistenza għal trasferiment tal-għarfien fl-intrapriża biex il-ħiliet eżistenti tal-impjegati jkunu jistgħu jiġu trasferiti għall-impjegati l-ġodda, l-assistenza għall-użu aktar effiċjenti fl-enerġija, fost ħafna oħrajn. It-traħħis fil-kontijiet tad-dawl u l-ilma favur in-negozji kien pass pożittiv immens li ħalla aktar minn €50 miljun lin-negozji. Fis-sena 2011 il-Partit Laburista kien fl-Oppożizzjoni, u dakinhar anke permezz ta' Kwalità Malta wera biċ-ċar l-impenn tiegħu li jistimula t-tkabbir ekonomiku u jżid ix-xogħol. Din kienet waħda mill-wegħdiet ewlenin fil-manifest elettorali tal-Partit Laburista u matul dawn it-tliet snin rajnieha ssir realtà. Fi kliem ieħor, Kwalità Malta 2016 se tkun qed tirrimarka u tirrifletti l-impenn tal-Gvern fis-settur industrijali. ċ) Hemm xi aspetti ġodda li huma fil-ħsieb li jiġu ttrattati din is-sena? Wara l-konkorrenza qawwija li kellna fis-sena 2011, jidher li għal din is-sena l-parteċipazzjoni se tkun waħda aktar wiesgħa u se jkollha esibizzjoni ta' prodotti u servizzi minn setturi aktar varji. d) Għaliex huma importanti li l-prodott lokali jingħata aktar spazju biex jippromovi lilu nnifsu? Il-Partit Laburista jemmen fil-prodott lokali, jemmen li l-prodott Malti huwa l-aqwa u għalhekk din l-attività se tkun qed tiċċelebra dak kollu li hu Malti u dak kollu li jkabbar l-identità Maltija. Tul l-organizzazzjoni ta' din l-attività kelli l-opportunità li nżur diversi negozji kemm f'Malta kif ukoll f'Għawdex u laqtitni l-imħabba u d-dedikazzjoni li għandu l-produttur Malti lejn il-prodott tiegħu. Il-produttur Malti jaħdem b'ċertu orgolju u jagħti l-mija fil-mija tiegħu biex il-prodott finali jkun l-aqwa possibbli. Huwa proprju għalhekk li dawn il-karatteristiki jagħmlu l-prodott Malti prodott uniku u ta' kwalità. Ftit snin ilu l-konsumatur Malti kien jemmen li biex takkwista prodott tajjeb irid ikun prodott ta' barra. Iżda, minkejja kollox, l-imprenditur Malti kien kapaċi jidħol għall-isfida li kellu quddiemu, investa fin-negozju tiegħu u fil-marketing tal-prodott tiegħu b'għaqal kbir, u għaraf juża l-għodda li qed jagħtih u jipprovdilu l-Gvern, u llum il-ġurnata l-prodott lokali huwa verament l-aqwa prodott fis-suq. Huwa importanti li ngħid ukoll li l-proġett Kwalità Malta mhux se jkun xi attività politika iżda, bħala Partit, għal darb'oħra se nkunu qed noffru r-riżorsi tagħna biex nagħtu spazju lill-produttur Malti u nippromovu l-intrapriża lokali kif jixraq. e) X'inizjattivi mistennija li jkun hemm biex iservu ta' għajnuna għan-negozji u l-imprendituri Maltin? Fl-edizzjoni ta' din is-sena huwa maħsub li l-attività Kwalità Malta sservi wkoll biex l-imprenditur Malti jsir aktar konxju ta' dawn l-iskemi li qed joffri l-Gvern billi tagħti informazzjoni adegwata u tgħin lin-negozjanti biex dawn jagħmlu użu aħjar mill-għodda li qed joffrilhom il-Gvern. Huwa inutli li l-Gvern joħroġ skemi ġodda u min-naħa l-oħra ma jkollokx l-industrija li tagħmel użu minnhom. B'dan kollu f'moħħna, għalhekk, din is-sena l-attività ta' Kwalità Malta se jkollha wkoll information desk apposta biex dan l-għan li tkellimna dwaru jintlaħaq. f) X'attivitajiet huma ppjanati sabiex jintlaħqu kemm jista' jkun setturi u persuni ta' etajiet differenti? Il-parteċipanti huma produtturi Maltin minn diversi setturi fosthom ikel u xorb, interior design, ħwejjeġ u moda, inbid u birra, għamara, dgħajjes, krafts u oħrajn. Permezz tal-parteċipazzjoni minn setturi diversi, minbarra li din il-parteċipazzjoni wiesgħa tagħti aktar kulur lill-attività nnifisha, tiġbed aktar interess u tolqot faxxa aktar wiesgħa ta' persuni ta' etajiet differenti li ġejjin minn setturi differenti wkoll. g) X'inhu l-appell tiegħek għall-pubbliku dwar din l-attività? Din l-attività se tkun qed tittella' fl-MFCC f'Ta' Qali bejn il-11 u t-13 ta' Novembru fuq l-istess stil tal-ewwel edizzjoni li ttellgħet fis-sena 2011 f'forma ta' EXPO Nazzjonali, fejn il-produtturi lokali u n-negozji se jingħataw l-opportunità li jippromovu u jesibixxu l-prodotti tagħhom. Għalhekk nistieden lill-pubbliku inġenerali biex jattendi bi ħġaru għal din l-attività li se tkun ta' interess għal nies ta' kull età. Nixtieq nappella wkoll lil dawk il-produtturi lokali li pparteċipaw fl-edizzjoni Kwalità Malta fl-2011 kif ukoll lil dawk li ma pparteċipawx, sabiex ikunu parti minn din l-attività f'Novembru li ġej biex flimkien niċċelebraw il-ħiliet Maltin, il-prodott Malti, kif ukoll il-kwalità għolja ta' dak kollu li hu Malti u l-identità Maltija. Nieħu wkoll din l-opportunità biex, f'isem il-Partit Laburista, nirringrazzja lil dawk il-voluntiera kollha u lil kull min qed jaħdem sabiex din l-attività terġa' tikseb is-suċċess li kisbet fl-ewwel edizzjoni tagħha lura fl-2011. Kull min huwa interessat li jipparteċipa jista' jibgħat email lil [email protected]